khistorydata/jeongjo-sjw-relations huggingface dataset:
정조 2년 · 목
國榮曰。倉廩散。今日又爲進御似好矣。予曰。當進一貼矣。予曰。齋令旣已定式。軍門何不書揭乎。國榮曰。似未及擧行矣。予曰。諸症今日則顯差矣。徐命善曰。湯劑煎待矣。予曰。提調持入。予曰。將臣皆納命召及密符。有如此前例乎。命善曰。有已例云矣。予曰。禁營及刑漢城府。皆書齋令。而獨三營之不揭何意。大將慢忽之習。萬萬駭然。今將處分矣。命善曰。事甚稽忽矣。予曰。 陵行。未寒前爲之甚好。來月望前擇日則何如。命善曰。日子似甚促迫矣。鄭民始曰。治道亦窘速矣。予曰。治道略略爲之無妨矣。國榮曰。各穀未成熟之前。有傷害之慮矣。予曰。本有擧動路。似不至大段傷穀矣。予曰。京畿監司選出 齊厚陵陵行謄錄。明日入侍。命善曰。今番遠 陵行御乘。不可不多數待令。故將以六望爲之。而法鞍只有三件。三件則令戶曹新備似好矣。予曰。一件價幾何。具允鈺曰。幾爲百兩矣。予曰。然則新備也。予曰。開城留守明日內發行上來事。自政院分付。命善曰。自前酌獻禮。或行於三更。或行於五更。今番則行禮時刻旣差早。再明日行禮還宮後。儒生始許入場似好矣。予從之。
정조 2년 · 강
命卿宰及侍從堂上堂下。罷散人敍用。
정조 2년 · 목
敎曰。試望苟艱。盛擧當前。卿宰及侍從堂上堂下罷散人員。一幷敍用。
정조 2년 · 강
還差 實錄堂上李秉模。
정조 2년 · 강
召見京畿監司左右捕將于誠正閣。京畿監司鄭尙淳。左捕將金相玉。右捕將李邦一。
정조 2년 · 목
予曰。今秋欲爲展謁於 齋厚陵矣。事多掣肘。且値農時故。欲問便否於卿而決之矣。尙淳曰。若爲動駕。則沿路必多傷稼之慮矣。予曰。予亦慮此矣。予曰。捕將進前。予曰。理海逃躱云。此亦變怪。卿等速爲跟捕。
정조 2년 · 강
齊厚陵秋展謁。命停止。
정조 2년 · 목
敎曰。今秋欲爲展謁於 齊厚陵矣。來晦 國忌相値。九月大閱在前。如欲進定於開月望間。則多日行軍。禾穀必多傷損。雖由於行幸已久。輦路不闢之致。而猝使窮民。失其秋事。是豈省斂助不給之意乎。特召畿伯。良以此也。今番 齊厚陵秋展謁。雖有筵敎。今姑停止。畿伯旣承下敎。列邑如有聞風而預備者。其令知委。無貽民弊也。噫御極以來。若保之政。毫無及民之可言。而循例之行幸。恐有妨於收穫。欲行旋止者。亦以此也。筵臣旣奏。予意亦然。卽以此意。亦爲下諭于開城留守。
정조 2년 · 강
大提學徐命膺再疏辭職。賜批。
정조 2년 · 목
批以。初行謁 聖。豈可無文衡。卿其勿辭。卽速行公。
정조 2년 · 강
命罪人理海。刻期跟捕。
정조 2년 · 목
義禁府啓言。發捕都事回告內。罪人理海。渠兄拿去時。隨往京中云。故多般譏詗。終不得捕捉。只搜得文書而還來。卽令左右捕廳。刻期跟捕。亦爲秘關。分付于各道及各鎭營。請卽速捕捉。允之。
정조 2년 · 목
予曰。顯差矣。國榮曰。今日當齋宿於暎花堂。而恐有添傷之慮。下情伏悶。予曰。今則度數快減。氣度如常。似無越添之慮矣。予曰。聞上番翰林。年記最多。且三年秉筆。亦云支離。將欲區處。而此若區處。則翰林苟簡。翰圈不可不卽爲擧行。而金勉柱尙不復命。一翰林似不可行圈。何以則爲好耶。國榮曰。翰圈則備三員然後行圈。付別兼春秋擧行似好矣。予曰。然則待金勉柱入來。當爲擧行乎。國榮曰。似然矣。
정조 2년 · 강
罷讀券官尹東暹職
정조 2년 · 목
政院啓言。牌去來申飭之下。讀券官尹東暹。身則在家。納牌。請推考。敎以。申飭之下。不徒不爲納牌。本事殊欠誠實。罷職。
정조 2년 · 강
遞大司諫尹師國。司諫鄭宇淳。掌令高益擎。持平嚴思憲李延年。獻納李碩九。正言林道浩宋銓。
정조 2년 · 목
敎曰。違牌臺諫。一竝許遞。政官牌招開政。又敎曰。新除授臺諫。待下批牌招。使之備員於侍臣班。
정조 2년 · 강
命頒榜正郞差出。
정조 2년 · 목
敎曰。親臨放榜時。頒榜正郞不可不備員。吏曹正郞今日政差出。
정조 2년 · 강
重推戶曹判書具允鈺。汰郞廳趙亨逵。
정조 2년 · 목
敎曰。戶曹判書具允鈺從重推考。郞廳趙亨逵汰去。郞廳金在鎭。事過後拿處。
정조 2년 · 강
詣暎花堂齋宿。
정조 2년 · 목
予曰。時任大臣入侍。領議政金尙喆。左議政徐命善。右議政鄭弘淳進。予曰。卿等適入來。故俄命入侍矣。尙喆曰。今番諸將臣事。誠駭然矣。身爲將臣。尤焉敢一刻晏然乎。宜有嚴處之道矣。予曰。再昨下敎之後。在渠分義。雖下命召密符。豈敢冒出乎。姑從三令五申之意。原傳敎還收。訓鍊大將具善復。御營大將張志恒命召。守禦使洪樂性密符還給。勿待命事分付。
정조 2년 · 목
以李秉模爲吏曹參議。李普行爲大司諫。呂善亨爲司諫。尹行晋爲拿令。李思祚洪履健爲持平。李泰求尹得孚爲正言。李昌漢爲獻納。李謙彬爲副校理。鄭景瑞爲同敦寧。權噵爲知春秋。蔡濟恭爲同經筵。
정조 2년 · 강
詣 文廟。行酌獻禮。還詣暎花堂。行文武科放榜。文考官鄭存謙徐命膺黃景源具允鈺金鍾秀洪國榮李在簡李衍祥金熤李普行。對讀官柳戇李秉模李義弼吳載紹李致中李養鼎李在學洪檢蔡弘履李憲默宋煥億沈念祖趙時偉沈豊之朴祐源金憙黃昇源南柱老金履正。武考官李徽之金相玉具明謙。參考官李謙彬李格李儒敬。
정조 2년 · 목
具遠遊冠絳紗袍。乘輿出集春門。詣下輦臺降輿。入幕次。少間。酌獻禮時至。改具冕服。詣大成殿月臺版位。行四拜禮。仍行酌獻禮如儀。降復位四拜禮。禮畢。還詣幕次。改具遠遊冠絳紗袍。乘輿由集春門。詣春塘臺暎花堂殿座。予曰。擧子入門時。毋得雜亂之意。申飭禁亂所。敎曰。祗謁 聖廟。卽是盛擧也。設科取士。亦係不可已之事。而從前許多科弊。職由於卽日唱榜之致也。今番科場之不嚴。勢之然也。諸生乘此倖會。若有借文換述之習。則入格之後。非但有在下之公議。自上亦豈無覈實之道乎。面試殆近迫切。姑不爲之。雖於進退之際。自有試才之道。工拙無所逃矣。預令諸生知委。毋致犯科。○以擬東漢光祿勳劉昆謝聞偶然之對。諭以此乃長者之言。顧命書諸策爲表題。○予謂存謙曰。卽日唱榜。每多倖科。今番則必留意善考。必得實才也。敎曰。謁 聖文科取三人事。傳于命官。考券訖。取朴宗正李度謙朴思點三人。命新恩入侍。下詢姓名及工夫。仍命頒榜。敎曰。新恩政事。當日爲之。乘輿還內。
정조 2년 · 강
命守僕加資。懸房贖錢。限五日勿捧。
정조 2년 · 목
敎曰。祗拜 聖廟而還。合有廣惠之典。前導事知守僕。依例加資。他餘守僕。木綿參酌施賞。懸房贖錢。限五日勿捧事分付。
정조 2년 · 강
有政。吏曹參判金熤。兵曹判書李徽之。參知李世奭進。
정조 2년 · 목
以徐浩修爲左尹。徐致修爲江華經歷。鄭與曾爲副總管。
정조 2년 · 강
給寧遠郡囕渰戶恤典。
정조 2년 · 목
平安監司洪樂純。以寧遠郡軍人金東賛妻申召史等囕死渰死馳啓。敎以。令本道恤典擧行。
정조 2년 · 목
予曰。軍兵之連日勞若可悶。今番則省減好矣。國榮曰。省減好矣。予曰。然則攔後軍置之。禁軍以人直爲之無妨矣。予曰。雲寶劍宣傳宮外。皆以入直擧行。
정조 2년 · 강
詣肅章門。行親鞫。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁金魯鎭尹坊。刑房承旨徐有防。大司憲李衍祥。大司諫李普行。正言李泰永。問事郞廳校理沈念祖。吏曹正郞沈豊之。兵曹正郞趙時偉朴祐源。校理嚴思晚。兵曹佐郞金履正。前正言柳誼。文兼宋煥億金憙黃昇源韓用龜。副修撰鄭志儉。別刑房都事柳文範尹秀東。文書色都事李大永金晚根。
정조 2년 · 목
具翼善冠袞龍袍。乘輿出協陽門。詣肅章門殿座。予曰。應坐凶孼之知機逃躱。大係國綱。而捕廳尙未捕捉。不可無別般跟捕之道矣。予曰。罪人韓以箕洪柱寬上之。敎曰。罪人洪柱寬。緊出於量海之招。以爲京中訛言。傳說於渠云。故雖命發捕。猶與參涉凶謀有異。宜念乃祖辛壬之事。初不加刑。亦以此也。其在惟輕之道。豈無酌處之擧。特爲放送。正言李泰永以爲。罪人洪柱寬。緊出於量海之招。則今此酌處之命其在鞫體。不可遽然全䆁。臣謂罪人洪柱寬。遠地定配宜矣。予曰。酌處意在。不允。予曰。罪人崔鍾純沈★(金+奕) 上之。尙喆曰。此罪人供中。後翼之疏。自上謂之以詬罵天日。則矣身焉敢不謂詬罵云云之說。極爲凶獰矣。又問★(金+奕) 。尙喆曰。罪人供中。挾匕等供。與量海之招。一串貫來。腸肚相連。萬古豈有如此之逆乎。予曰。稱兵犯闕。古或有之。至於狹匕謀議之賊。式月斯生。雖曰末世。何至於此乎。尙喆曰。狹匕等說。容易說去。無異例語。臣等心寒骨驚矣。又問★(金+奕)。仍捧結案遲晚。敎曰。罪人孟鳴遠。參涉於若淵冤死之說。又作叵測之 至登於道臣之密啓。而量海後翼。卽是根柢窩窟。兩賊旣出之後。鳴遠。眞所謂狐雛之狐雛也。參酌定配。罪人尹昌鼎。以若淵之五親。偃息輦穀旣爲恒簡之倀鬼。更作量翼之枝黨。同謀之律。烏可免乎。雖然。猶以量翼之端緖。自昌鼎而現露。特從曠蕩之典。減死定配。罪人得淵。出付刑曹。參酌決配。罪人文淵。以昌鼎之子。不可出沒京闉。姑從寬典。放逐鄕里。罪人崔鍾漢。旣已脫空。罪人李道翊。別無可問者。竝分揀放送。罪人李心傳。雖出賊招。本事別無可問之端。而聽言觀貌。極爲駭悖。處分至此。猶屬寬典。放逐鄕外。罪人孟鎭華。怨國之說。公傳塗說。雖極駭悖。與渠做出。大有異焉。出付刑曹。刑推一次放送。罪人徐命完。旣無可問之端。亦無可罪之事。特爲放送。又敎曰。罪人後樂。雖是逆翼之兄。而殆不了了。又是量★(金+奕)之黨。而亦極蠢蠢。以供中本不見重於其弟之說觀之。果是實情。其不能生意參涉於三賊之凶謀。不難知也。何足數也。何足刑也。依堂啓參酌定配。又敎曰。罪人 昇。雖出於範聖之招。別無端緖之鉤得者。特爲參酌放送。又敎曰。罪人崔鍾純閔廸洙。旣已白脫。竝特爲放送。尙喆等曰。其中亦多漏網之歎矣。予曰。窩窟旣得。至於此等之類。無異脅從。亦何足深治乎。又敎曰。親鞫古女罷。乘輿由協陽門還內。
정조 2년 · 강
命洪州牧使柳焵。先罷後拿。
정조 2년 · 목
領議政金尙喆啓言。今番罪人量海就捕之後。其子若弟。竝入京中。至有亡命之擧。本州之初未擧行。後弊所關。不可無論責。該牧使柳焵先罷後拿。令該曹口傳擇差。請當日辭朝給馬下送。從之。
정조 2년 · 목
左議政徐命善啓言。 實錄堂上李普行。方有臺銜。本廳史役。不免中輟。而郞廳尹行元。以文兼連在侍衛。請除本仕。專意本廳。從之。敎以。今聞卿言。大司諫李普行本職許遞。口傳付軍職。
정조 2년 · 목
敎曰。副提調持調中理氣湯入侍。○予曰。量翼㷜三賊之伏法。窩窟已拔。其餘逆囚。可謂狐雛腐鼠。何必更問。以故特皆的處矣。國榮曰。理海秉地之亡命。極涉凶獰矣。予曰。渠輩以劇賊之子與弟。知機逃躱。只爲姑息之計。而方今四面發捕。豈有不捉之理乎。
정조 2년 · 강
分揀戶曹郞廳趙亨逵汰去。金在鎭拿處。
정조 2년 · 목
因政院傳旨。敎以。分揀。
정조 2년 · 강
以鄭景淳爲洪州牧使。口傳也。
정조 2년 · 강
命正法罪人量海弟與子捉納之命。分付京兆。
정조 2년 · 목
敎曰。大逆不道正法罪人量海之弟理海。一名定海者及量海之子秉地。於量海正法。理海發捕之後。潛入京中。知機逃躱。不但劇賊支屬之逮治。一時爲急。況罪人亡命。大係國綱。內而五部。外而八道兩都。以此星火知委。登時譏捕。期於捉納。如有捉納者。當有重賞。隱慝者。亦當與亡命之罪共誅。自政院卽爲分付京兆。仍卽下諭于諸道兩都監兵水使及留守處。使之眞諺翻謄。俾令坊曲。曉然知之。亦令撥馬知委。
정조 2년 · 강
配罪人後樂等于興陽縣。放定配罪人崔興才等。
정조 2년 · 목
義禁府啓言。罪人後樂。興陽縣鹿島定配請押送。允之。刑曹啓言。罪人得淵。漆原縣定配。卽爲押送。罪人鎭華。刑推一次放送。又啓言。慶尙道本曹所管定配罪人放未放秩。依啓聞施行。未放秩中崔興才金應萬等。同罪旣宥於前赦。竝放送之意。請分付道臣。敎以。依回啓施行。巨濟府定配罪人洪允經。所犯不至大段。放送。
정조 2년 · 목
予曰。翰圈被選人。皆在京云乎。國榮曰。其中數三人。姑未入來矣。予曰。召試則待畢來擧行矣。予曰。理海與秉地。溺水致斃。果是分明云乎。國榮曰。自京兆檢。驗則分明無疑云矣。
정조 2년 · 강
告 廟社。來初一日朔祭。命兼告。陳賀擇日擧行。
정조 2년 · 목
禮曹啓言。元惡巨魁。次第伏法。此乃莫大之慶。告宗廟 永寧殿社稷後。京外進箋頒敎陳賀等節。請卽爲擇日擧行。允之。敎以。告 廟社日子。來八月初一日朔祭。兼告事由。陳賀擇日擧行。外方只進箋文及方物於大殿。而物膳則除之事。行會。
정조 2년 · 강
命秋曹囚李千奉等。加刑得情。
정조 2년 · 목
刑曹啓言。罪人李千奉李光點金奉鎭。請加刑。竝敎以。更加嚴刑。期於得情。
정조 2년 · 강
召見承旨洪國榮及初仕引儀金東覽等于誠正閣。
정조 2년 · 목
予曰。左議政永禧殿修改始役後入侍。予曰。注書出去。初入仕唱引儀召入。假引儀金東覽李景濟金載道朴民源尹之衡進前。予詢職姓名。予曰。汝等誰之族乎。次第奏對。東覽曰。金東弼之族矣。景濟載道曰。臣等中人矣。民源曰。朴師訥十一寸矣。之衡曰。尹東喆侄矣。予曰。觀其外貌。則可謂極擇。而其唱之能否。未可知矣。國榮曰。聞皆善唱云矣。予曰。守令察訪。吏兵批初入仕邊將中軍營將虞候留待。
정조 2년 · 강
慶尙監司李性源疏陳病狀乞遞。賜批。
정조 2년 · 목
批以。方伯體重卿其勿辭按藩。
정조 2년 · 강
召見左議政徐命善及守令邊將初仕人于熙政堂。
정조 2년 · 목
予命守令察訪邊將初仕人。以次進前。各奏職姓名及履歷七事。承旨洪檢曰。筵體何等嚴重。而礪山府使吳載衡。奏對之際。頗有衒能之意。法聖僉使金漢謙。俯詢之下。誤對職名。竝請推考。從之。予曰。三使臣入侍。上使蔡濟恭。副使鄭一祥。書狀沈念祖進伏。予曰。萬里原濕。善爲往返乎。濟恭等曰。王靈所曁。得保軀殼矣。予曰。咨文何以呈納乎。濟恭曰。臣等自到彼境。探問彼輩到館之日。直往禮部。見尙書謝容。以爲小邦不能點檢文字。以致皇上之嚴敎。敢此入來云。仍出示改書之本。則視之良久。受置卓上。而見其氣色。則頗有趑趄難處之意。故臣等問諸譯輩。則以爲。皇上以年老之致。大小文字。惡見老字。而今此咨文中。亦有老字。故謝容輩以是難處云。臣等更謂謝容曰。萬里上表。事當謹密。故有此副本一通。願以此呈之。謝容輩見之大悅。以爲此本甚好。以此呈納極可云。故仍卽呈納而來矣。予曰。今番使行。不可不入去乎。濟恭曰。初則皇帝多有未安之意。自臣等入去之後。氣色欣悅。促入咨文。極加稱賞。以爲朝鮮之禮節。他國所無云矣。予曰。彼國亦爲豐登乎。濟恭曰。可謂大豐矣。予曰。比我境何如。一祥曰。畿內則百穀大豐。又非遼野之比矣。予曰。彼國事情。有何可聞者耶。濟恭曰。乾隆可謂英傑之主。而年記已老。治平亦久。驕生於逸。弊生於安。土木之役。領盡帑儲。遊觀之跡。殆遍天下。一或不愜於意。便施孥戮之典。昨年又以文字間微細之事。惹起大獄。漠人士類太半誅戮。而多設禁條。凡學問著述偶語等屬。竝抵重律。人皆慄慄云矣。予曰。卿等見乾隆之顏乎。濟恭曰。骨格俊秀。肥膚豐偉。眞太平天子之像矣。予曰。奉常僉正入侍。予謂崔錫圭曰。居於何地乎。錫圭曰。居在鳳山矣。予曰。酌獻禮果品器數幾何。錫圭曰。中朴桂五器。散子四器矣。予曰。 永禧殿器數亦如此乎。予曰。酌獻禮或有無果之例乎。前例知入。予詢守門將朴基爀等姓名。又詢取才矢數訖。錫圭還奏曰。出問前例。則皆有果云矣。
정조 2년 · 강
正言洪樂淵上疏。請兩司諸臺竝施譴責。賜批。
정조 2년 · 목
疏略曰。長僚引病。諸臺違牌。致使循例謄傳之啓。未免停廢於伏閤齊討之餘。論以國體。寧有是哉。臣謂兩司近日違牌諸臺。竝施譴責之典焉。批以。臺臣事。豈是緩於懲討而然哉。所請不允爾其勿辭察職。
정조 2년 · 강
持平徐有錬疏陳母病乞遞。賜批救護。
정조 2년 · 강
四學儒生幼學尹心晉等上疏。請 聖廟櫝破。亟命改造。賜批。
정조 2년 · 목
疏略曰。 聖廟移安之擧。固一時修改之役。而不能盡誠護奉之節。致有此前所未有之變。伊日太學。事當急通於主官。以爲上徹。而乃反低回至暮後。始有捲堂之擧。其所懷之語。亦似糊塗。此輩不可以吾黨之小子也決特施停擧之典。臣等何敢容喙於處分。而伏念 神櫝改造。事體重大。似或有䙝瀆之慮。此則古例有徵信。昔在 肅廟朝壬戌。長湍府鄕校版櫝有傷破之變。自上卽改造。又於乙丑。杆城郡 聖廟。文宣王以下位櫝。有塵汚改傷之例。卽此數事。豈不爲當改之一大證乎。伏願亟命禮官。趁卽改櫝。批以。禮也者。祗是序也。咸秩有序然後。方可謂不失禮也。向者 聖廟櫝版改漆之擧。非是臆斷。卽參考 宗廟之禮而行者也。復欲改造。則是變櫝破則改造。漆罅則改修之。序例也。無幾近於失禮之序者乎。爾等所引兩邑櫝破改造之例。所不當引也。蓋櫝破與漆罅。大有間也。爾等退修學業。
정조 2년 · 강
命晉州奴甘金鳴鼓推問。
정조 2년 · 목
兵曹啓言。晉州私奴甘金。自敦化西挾門入來。鳴申聞鼓。請下該曹推問。允之。
정조 2년 · 강
遣承旨。詣 宗廟 永寧殿。奉審摘奸。
정조 2년 · 목
秋享及告由祭。在明日也。
정조 2년 · 목
予曰。京畿九守令加分事。誠甚可駭。昨年平安道加分守令罪罷之後。身爲守宰。焉敢擅自加分乎。今番亦難容貸矣。國榮曰。加分之後。皆首實於營門。則此與無端加分有異矣。予曰。卿言是矣。旣已報營。則與擅分。殺有差等矣。
정조 2년 · 목
予曰。今番治獄。雖謂尙寬可矣。領議政金尙喆曰。果多漏網之類。必多種子之尙餘。是爲可悶矣。
정조 2년 · 강
命咸興定平間烽臺仍置。
정조 2년 · 목
領議政金尙喆啓言。咸興定平之間。新設一烽臺。令道臣審察形便。狀聞撤罷事。有所行會矣。卽見咸鏡監司趙㻐啓本。則以爲。自前南關諸烽。元無晝日烟氣相準之規矣。庚寅年。因南兵使狀請。差早擧烟相準。又因烽臺摘奸將臣張志恒書啓。逐廢夕烽。變爲晝烟。而咸興定平之間。爲五十里。不可以烟氣瞭望。設此烟臺矣。今若撤罷。則勢將依前。還復昏後擧火之規。自定平以南。至于鐵嶺。烟氣相準處。一竝還復擧火之規。令廟堂稟處矣。道臣之狀聞如此。新設烽臺仍置之意。請分付。予詢左右相。左議政徐命善曰。道臣所論旣如此。則已設之烽臺。今不必撤罷矣。右議政鄭弘淳曰。臣意亦然矣。從之。
정조 2년 · 강
命關東秋操停止。考講都試擧行。
정조 2년 · 목
領議政金尙喆啓言。江原監司李亨逵狀啓以爲。道內三鎭合操。依定式設行。校生考講兼行事。請令廟堂稟旨分付。勸別武都試設行爲辭矣。本道又被水災。秋操姑令停止。校生考講勸別武都試擧行之意分付。從之。
정조 2년 · 강
許施關西兩邑漂民還停捧之請。
정조 2년 · 목
領議政金尙喆啓言。平安監司洪樂純狀啓以爲。今月十五日之雨。价川民家漂失。爲四十一戶。頹壓爲十二戶。寧遠民家漂失。爲七戶矣。家舍漂失人。當年條所受還上停捧。已有其例。請令廟堂稟旨分付矣。請依狀請擧行之意分付。從之。
정조 2년 · 강
命陳奏四度謝表。順付節使。漂民出送回咨撰出。轉致北京。
정조 2년 · 목
領議政金尙喆啓言。謝恩兼陳奏使之行回咨文六度帶來。而其中陳奏方物移準。謝恩方物移準。漂民出送。皆有無方物稱謝之例。而陳奏回咨中。旣有皇旨之措辭回答。取考前例。則亦有無方物稱謝之擧。此四度謝表。預爲撰出。順付於節使事。分付槐院及該曹。而漂民出送回咨。先爲撰出。定禁撥下送于灣府。請轉送北京。從之。
정조 2년 · 강
命副司直洪樂命。慶尙監司李性源。陞擢調用。
정조 2년 · 강
遞慶尙監司李性源。廣州府尹洪益弼。
정조 2년 · 목
領議政金尙喆啓言。嶺南多被水災。年分最爲緊急。而道臣聞有身病云。請慶尙監司李性源許遞。又啓言。廣州府尹洪益弼。今聞實恙不輕云。秋務方殷之時。不可曠廢職事。請許遞。竝從之。
정조 2년 · 강
命公州牧使。降爲公山縣監。公忠道改爲洪忠道。
정조 2년 · 목
吏曹判書金鍾秀啓言。公州以大逆不道罪人★(金+奕)胎生邑。法當改號。而公州是監營所在邑。公州牧使降爲公山縣監。則觀察使旣不當兼縣監。而判官亦在當罷之科。何以爲之乎。大臣入侍。請下詢處之。予詢大臣。領議政金尙喆曰。劇賊胎生邑之降號。法不可廢也。旣已降號之後。道臣兼牧之稱。今無可論。一依未兼牧之時。道臣瓜滿。似當用一年之限矣。左議政徐命善曰。牧旣降縣。則當罷判官。旣無判官。則當罷觀察使兼牧之號。如此則率眷與瓜限。似當如未兼牧之時矣。右議政鄭弘淳曰旣無兼牧之號。則瓜限當用一周年之例矣。又啓言。各道監司。皆以道內二大州。合稱某道矣。本道四州。淸州前已降縣。公州今又降縣。只餘洪忠二州。請公忠道改爲洪忠道。幷從之。
정조 2년 · 강
校理沈念祖疏陳張志恒緘辭不實之罪。賜批。
정조 2년 · 목
疏略曰。第於張志恒江都木文書變幻之事。情則痛其不實。事亦關於自已。故有所略陳矣。及見其推考緘辭。則專事彌縫。殆不成說。有若事出襲謬而簿書不察者然。畢竟勘斷。止於違制之公罪。然則臣言妄矣。其緘辭有曰。本庫價布。初非封不動云。訓局反庫之査啓。必溯考文書。正其名色。而年前本營大將。以中巡賞木之不足。筵稟後。移來本庫木。而卽又還報。則此豈非封不動。志恒獨何可不明其去來。直減元數於文書中乎。又曰。元非定數恒留之物云。隨送隨添。固無定數。而一入該庫。不可擅動。則豈非恒留之物。若果非恒留無定數。則渠於對吏之時。亦何以未及還報納供耶。當時只以彌縫擅賣之計。謂之未及報。到今又以彌縫文書之計。謂之無定數。何其前後之言。太相逕庭耶。本營謄送之文書。本庫磨勘之成册。尙留臣篋。一覽可知。臣言若妄。請受其罪。如其不然。則請張志恒變幻文書緘辭不實之罪。竝加嚴治。以杜欺瞞之弊焉。批以。爾其勿辭。
정조 2년 · 강
兵曹正郞趙時偉疏陳張志恒罪狀。賜批。
정조 2년 · 목
疏略曰。昨見御將疏本。臣奉使命失實之端。一紙張皇。譏侮備至。臣果不從實地上明覈。則辱命不職。其罪甚大。噫彼疏中。果然有向來事者。卽指臣按査事也。承命按事。只隨條枚論。惟擧其實。則財貨之兌邦庫儲之虛耗。雖欲爲掩覆。有不可得焉。海西價布。京畿保錢。其數近萬。初不入庫。分授私人。布以換錢。錢以作布。丙申貿米。丁酉賣米。時價相懸。出付奸吏。準價而貿。輕價而賣。此非裏面之實地乎。三千石山城米之差送私客。經歲稽納。五年條驛保木之拘私許買者。此亦外樣之虛境乎。江都留木。取用無名。餉色移錢。去來沒處。如許明白之事。亦可謂之疑似乎。其他法外舞弄之端。營中耗竭之由。向於書啓。臣皆條奏。而薄竄旋宥。戒權復握之後。不惟不圖自新。忽爲餙非之計。驅臣於虛罔之科。筆下反詈。凌轢無餘。臣雖無似。職是御使。一番査按。厚受詆斥。伏願特簡公正之臣。更命査閱。治臣昏謬之罪。批以。所陳知悉。
정조 2년 · 강
正言沈★(土+奕)疏 。請以墣改名。批下該曹稟處。
정조 2년 · 강
有政。吏曹判書金鍾秀進。
정조 2년 · 목
以李性源爲大司諫。沈念祖爲副應敎。李儒慶爲副修撰。李在簡爲慶尙監司。
정조 2년 · 강
改差古阜郡守黃泰彥。
정조 2년 · 목
泰彥。以未經五品法不當冒赴呈狀。吏曹啓請改差也。
정조 2년 · 강
命道薦除拜人。申飭上來。
정조 2년 · 목
吏曹。以 禧陵參奉南龍萬身病呈狀。啓請改差。敎以。道薦之後。銓曹不特不卽盡數調用。雖是調用之人。必皆不仕爲準。若此則鄕擧里選之義。數奏明試之法。其可却不用乎。今後以道薦除拜。人自本曹申飭該邑。催促上來。俾有求人材之實效。
정조 2년 · 강
命陳賀。來初七日擧行。
정조 2년 · 목
禮曹啓言。陳賀吉日推擇。則來八月初七日卯時爲吉云。以此日時擧行。京外進箋陳賀事。請知委。允之。
정조 2년 · 강
命罪人尹昌鼎等。慶尙咸鏡道濟州北邊定配所。
정조 2년 · 목
義禁府啓言。罪人孟鳴遠固城縣。尹昌鼎德源府定配。請押送配所。敎以。尹昌鼎。以慶尙道定配所。孟鳴遠。以咸鏡道定配所。後樂。以濟州定配所後草記。範升。以北邊定配事。分付刑曹。
정조 2년 · 목
予曰。 養志堂酌獻禮時。 永禧殿祭器欲移用矣。頃日大臣以爲。移用於 養志堂。則其日 影幀移奉後。當卽行 酌獻禮。祭器往來之際。有未及之慮。以戶曹所在祭器。取用於 養志堂酌獻禮。爲便好云。故予亦將以此爲之矣。更思之。戶曹所在祭器。終有不潔之慮。若除果品。則不用鍮器。只用磁器。故招奉常寺官員。問其酌獻禮時。除果品前例。則以無前例仰對。旣無前例。則不可遽除果品。今則不得不以戶曹所在祭器。洗滌以用之意。已分付而終涉未安矣。國榮曰。精洗以用。則有何不潔之慮乎。予曰。今則予病快差。立效散停止似好矣。國榮曰。姑爲停止好矣。予曰。進御加減立效散停止。
정조 2년 · 강
命訓將。明日使之入來。
정조 2년 · 강
改差大靜縣監金健修。
정조 2년 · 목
健修。以父年七十。法不得冒赴。呈狀變通。吏曹啓請改差也。
정조 2년 · 강
召見左議政徐命善及守令初仕人于誠正閣。
정조 2년 · 목
命善曰。痢候今已快復耶。予曰。今則更無餘症矣。命善曰。立效散當連爲煎入乎。予曰。今則諸症已復。自今日停止。命宋廸中進前。下詢職姓名及七事。予曰。峽邑多弊。乃心奉公。毋替朝家委寄之意。命巖球進前。下詢職姓名及七事。予曰。下去懋哉。命柳誨進前。下詢職姓名。
정조 2년 · 목
予曰。宣傳官別軍職新除後。例有別試射。故今日將欲爲之。而雨勢如此。恐難開場矣。國榮曰。晚後似當開霽矣。予曰。宣薦內禁衛。亦皆待令乎。國榮曰。番將領率來待矣。予曰。左承旨永肅門外待令。訓將及應射諸人靑陽門外待令事。分付。
정조 2년 · 강
命前宣傳官李長燁李儒敬等蕩滌。
정조 2년 · 목
敎曰。薦已完矣。罰亦施矣。前宣傳官李長燁李儒敬等。下敎蕩滌。
정조 2년 · 강
命明日泮宮。行七日製。
정조 2년 · 목
敎曰。三製旣未設行。七製適値齋戒。明日泮宮。當命行七日製。今番通方外赴擧事。分付成均館。又敎曰。一向圓點。殊非弛張之道。雖命通方外。隨從及書手。若或因此攔入。則當隨現重繩。以此預爲嚴飭。又敎曰。大提學待明朝牌招。
정조 2년 · 강
遞左尹李★(土+甲)。
정조 2년 · 목
敎曰。滞囚可悶。金吾堂上未差之代。政官牌招開政。詞訟劇地。委屬可悶。受由左尹許遞。今日政差出。
정조 2년 · 강
御暎花堂。行三廳秋等內試射。
정조 2년 · 목
予曰。訓將入侍。訓鍊大將具善復進。予曰。今日卽內試射。故特召卿參試矣。命宣傳官執鼓。應射予曰。宣傳官金峻岳。擧行慢忽。奏對駭然。汰去試射訖。敎曰。新舊別軍職內試射時。柳葉箭沒技比較居首六兩三矢入格別軍職具純。依例加資。口傳下批。又敎曰。內乘別軍職宣傳官秋等內試射時。六兩三矢沒技南行宣傳官申鴻周。依例直赴殿試。居首別軍職具純。才已加資。勿論。又敎曰。新舊別軍職別試射時。六兩三矢入格別軍職林世載。旣已資窮。半熟馬一匹面給。予曰。在外禁軍將改差。口傳差出。宣傳官有闕之代。亦爲口傳擇差。
정조 2년 · 목
以李東泰爲修撰。李普行爲左尹。鄭好仁爲知義禁。韓用和爲西原縣監。金重玉爲大靜縣監。
정조 2년 · 강
給谷山府頹戶恤典。
정조 2년 · 목
黃海監司徐有寧。以谷山鳳鳴坊等無役金呂化二十二名等頹埋死馳啓。敎以。令本道恤典擧行。
정조 2년 · 목
國榮曰。昨日內禁衛。以後日待令下敎。而番將誤聽以今日待令。領率來待矣。予曰。雖是誤聽。許多內禁衛旣已入來。今日試射無妨矣。國榮曰。雨勢尙未開霽。似難開場矣。予曰。左承旨入侍。予曰。大司成李義弼牌招。先進去後謝恩。承旨鄭民始進。予曰。內禁將誤聽昨日下敎。今方領率入來云。故將欲試射。而昨日下敎。何以傳之。而至於誤聽耶。民始曰。番將誤聽。領率而來。故招番將責之。還爲逐送矣。予曰。旣已出送。則不必更召矣。
정조 2년 · 목
敎曰。注書持此題。傳于左副承旨。與大提學偕往太學。儒生試取以來。隨從寫手嚴禁事。亦爲分付。○以擬漢群臣賀大封同姓。爲表題。收券二百九十一張。
정조 2년 · 강
命科次時。兩館提學請牌無稟之事知入。
정조 2년 · 목
敎曰。柑製節製科次。有大提學時。則兩館提學同爲科次之意。該房啓辭請牌。古例然也。昭載於古事及堂后日記。今番七日製。收券科次。亦是大提學行公之時。則該房所當請牌提學。而迄無稟啓。豈其事屬久遠。未能知考。而比又無文衡科次之事。昧於是規之致歟。知入。
정조 2년 · 강
推試所承旨金思穆。
정조 2년 · 목
敎曰。朝者雨下。爲念儒生之沾濕。問其雨具許入與否。則試所承旨已許入云。許入固其勢也。而泮宮奉。命無異殿庭。則何不一番稟啓。一邊許入乎。難免擅率之責。試所承旨金思穆推考。
정조 2년 · 강
行七日製科次于誠正閣。
정조 2년 · 목
予曰。今日提學。何不自政院請牌乎。大提學徐命膺曰。未能記憶而然矣。予曰。昭載於政院日記及。該房古事。而致此疏率。似是未諳前例而然矣。承旨鄭民始曰。不勝惶恐矣。○敎曰。七日製居首進士尹克謙。直赴會試。之次進士任晦周。幼學李義常。各給二分。予曰。入格儒生竝令來待。命克謙進前。予曰。做表幾何。克謙曰。做三百餘首矣。命晦周進前。予曰。於表有工程乎。晦周曰。別無工程。而所作僅止五六十首矣。命義常進前。予曰。做表幾何。義常曰。未過三十首矣
정조 2년 · 목
予曰。多日陰雨。百穀想必傷害。言念民事。誠爲可悶。予曰。六月以後。雨水適中。故竊冀秋登矣。霖雨成災。憂悶不可言。國榮曰。朝野之憂。誠切迫矣。予曰。領相之病。近日何如云耶。國榮曰所患痁疾尙未離却云矣予曰鑄錢始役乎國榮曰。始鑄云矣。予曰。鑄錢本欲生財。而反爲耗財。其弊不可勝言。今番則旣始之事。不可中止。故不得已許鑄。而其中許多弄奸之弊。不一而足。監官別擇嚴飭。然後挾鑄之弊。不至狼藉矣。國榮曰。雖別擇嚴飭。若符同下輩。從中舞弄。則莫可奈何矣。予曰。亦不無此等之弊矣。
정조 2년 · 목
予曰。領相之病。今日何如云耶。左議政徐命善曰。尙未快復云矣。予曰。今日有何回啓者乎。戶曹判書具允鈺曰。鑄錢今方始役。已爲出本。而自前或有經稟其大小之例。自政院封入乎。予曰。唯。第望今番。則卿等著意董飭。無至延拖歲月。得免奸僞之益滋焉。訓將亦方董察是役。此時武將雖曰承乏。若復如前慢忽。勢難饒貸。預須知悉。惕念擧行也。予曰。禁御兩營騎土節目。已爲消詳乎。都承旨洪國榮。副司直李漢膺曰。向因大臣所奏。以兩營騎土節目之頗。有掣礙之端有更爲稟處之命矣。臣等旣以爛商。就元節目中。略加添刪矣。請以此啓下。從之。命光漢進前。予曰。卿等日前。以私掘定配者。有所奏達者。而 先朝癸巳年受 敎中。以私掘露棺之罪。不可遇赦卽放。待十年入於放秩。而此不過一時 下敎。故卿等日前。以十年則太過。五年爲限爲好云。而今此放未放中私掘者。亦入仍秩何也。刑曹判書鄭光漢曰。此則臣不能詳審矣。予曰。各道亦然。此則不可不一問。
정조 2년 · 강
命合操及水陸操。竝停止。
정조 2년 · 목
左議政徐命善啓言。此。守禦使洪樂性。總戎使李國賢。江華留守李福源。京畿水使洪秀輔。永宗僉使李文爀秋操稟啓也。詰戎重政。固當擧行。而適値幸行之時。自多用民之事。今番則合操及水陸操。請竝停止。從之。
정조 2년 · 강
命瀋陽路程回咨撰出。轉致鳳城。
정조 2년 · 목
左議政徐命善啓言。瀋陽路程日子禮部咨文。才已出來矣。撰出回咨。下送于灣府。請轉致鳳城。從之。
정조 2년 · 강
拿處奉常僉正崔錫圭。
정조 2년 · 목
右議政鄭弘淳啓言。 祭享所用中脯。體樣長短之不齊。固已未安。而臣方待罪 太廟提擧。故取見朔祭所用中脯。則或有手摺而片破者。不可無懲勵。請當該造脯官拿問處之。下屬令攸司科治。從之。
정조 2년 · 강
命敬差官。依近例爲之。
정조 2년 · 목
因戶曹判書具允鈺。以敬差官差送。何以爲之啓稟。有是命。
정조 2년 · 강
命南漢軍餉庫舖板物力。以添餉穀中。除出劃給。
정조 2년 · 목
工曹判書洪樂性啓言。南漢軍餉庫舖板事。旣承更稟之敎。故敢達矣。以壬辰年所劃給米五百石。逐年分排。僅鋪五百六十餘間。而目今未鋪板庫舍。爲四百間矣。所入物力。以某樣穀中區劃。然後可免中止之患。請下詢大臣處之。予詢大臣。左議政徐命善曰。軍餉元數。不可每每割給。兩西添餉條中。限三百石除出。分排繼舖似好矣。右議政鄭弘淳曰。添餉條已作米者。不可取用。就未及作米者。依數除出爲當矣。從之。
정조 2년 · 강
給成川府渰戶恤典。
정조 2년 · 목
平安監司洪樂純。以成川府幼學李彰仁等渰死馳啓。敎以。令本道恤典擧行。
정조 2년 · 강
命諸道該監司。竝緘辭推考。
정조 2년 · 목
敎曰。諸道私掘文案中。無露棺二字。而用露棺之律者甚多。道各異例。難免照律不審之失。其在重獄體之道。不可不問其委折。伊時諸道當該監司。一竝緘辭推考。
정조 2년 · 강
放時囚李瑞白等。
정조 2년 · 목
義禁府啓言。監察李瑞白李天晟宋持常鄭益祚等。拜表時不參。嚴問之下。泛稱遲晚。請刑推得情。又啓言。廂庫中官金麗兌金始采等。泛稱遲晚。請刑推得情。幷敎以。付過放送。
정조 2년 · 목
予曰。騎士取才。何日爲之乎。國榮曰。明將爲之矣。予曰。御營廳亦同爲之乎。國榮曰。然矣。國榮曰。昨聞義州背持久勤。送于權管云。銓曹不送于僉萬戶。以薄劣權管塞責而止。聞甚矜惻矣。予曰。自前背持久勤。必擇稍厚邊將除送。非但柔遠之意。以酬其勤勞。而近來銓官。不念此意。盡歸薄地。誠甚慨然矣。
정조 2년 · 강
飭 太廟祭享官。
정조 2년 · 목
敎曰。予之展禮伸情之事。在此 祀典。而因予調理。親灌之禮。未克行焉。顧予如不祭之歎。當如何哉。大抵享祀之道。惟在虔誠。雖於攝儀之際。苟能十分致虔而致誠。則何異躬 享。我朝享禮。禮儀孔備。晨祼未畢。已至天明。自灌以後。易致怠忽。以此意分付 廟司。使之傳于獻官。九成如式。三獻如儀以至諸執事咸效駿奔之義。以體予如不祭之歎。俾各虔誠行事。又敎曰。此傳敎。自政院另謄一本。卽爲分付 廟司。以爲外儀前。傳于大臣之地。
정조 2년 · 목
予曰。今日前後廂換陣時。旗鼓約束。不啻丁寧。而反其揮旗鳴鼓之際。禁營則以鄕軍之不閑節制者。亦能見旗而知趨。聞鼓而知進。趁卽向前。而至於訓局。皆是宿兵鍊卒。而揮旗則不識向方。鳴鼓則不解號令。行陣之首尾顚倒。軍卒之往來紛拏。殆不成軍容。良可寒心。國榮曰。訓局則許多軍卒。連亘數里。將令所及。或不無遲延之患矣。
정조 2년 · 강
命時囚金履素勘放。鄭弘淵等勘配。
정조 2년 · 목
義禁府啓言。本府議處啓目照律。以草記爲之事。命下矣。時囚罪人金履素。均役事目。何等嚴重。而營裨之橫斂海民。矇不檢飭之罪。在所難免。趙武範。身爲大祝。謂有身病。不爲受 香。揆以分義。極爲可駭。鄭弘淵。還穀法意。何等嚴重。而身爲守宰。反作虛錄。事極可駭。權禛。均後以後。前基之私卷買賣。禁令至嚴。而憑藉舊卷。捧價斥賣者。已極可駭。奴屬輩從中侵漁。又不能禁戢。揆以法例。實難容貸。幷以此照律。金履素杖八十收贖。奪告身三等放送。趙武範杖一百收贖。告身盡行追奪放送。鄭弘淵告身盡行追奪。又五年禁錮。寧越府定配。權禛杖一百收贖。告身盡行追奪。臨陂縣徒三年定配。請押送于各其配所。允之。
정조 2년 · 목
予曰。昨日傳敎已言之。而今番秋享。業欲親行矣。爲病後調理之計。不得躬親將事。情禮俱缺。國榮曰。復常不久。達宵行禮。則必有添傷之慮也。予曰。今日騎士取才。何處爲之乎。國榮曰。將於北營設行矣。予曰。今日內可以了當乎。國榮曰。一日內當畢試矣。
정조 2년 · 강
命下敎遲滯委折。御營大將李漢膺處問啓。
정조 2년 · 목
敎曰。御營廳事誠萬萬駭然矣。朝者下敎之事。尙今遲滯。非但紀律之寒心。御將之不畏法慢君命。非止一再。其委折。御營大將李漢膺處。卽爲問啓。又敎曰。御營廳書吏不爲待令。一幷令攸司囚禁。過齋後捧供以聞。○政院啓言。問于御營大將李漢膺處。則以爲。薦名色知入下敎之下。尙今遲滯之罪。萬死無惜。常時紀律解弛。科場不得嚴束。莫非臣昏謬之罪。惶恐待罪云矣。敎以。特敎問啓之下。所對全不成樣。該房之退托。至於再三。而終不修納云。極爲寒心。御營大將李漢膺。從當處分。卽爲催促以入。
정조 2년 · 강
命御營廳校吏參酌放送。
정조 2년 · 목
敎曰。御將下敎前。有校吏囚禁之命矣。今則有御將方欲處分之敎。校吏滯囚可悶。姑爲參酌放送。
정조 2년 · 강
吏曹判書李重祜上疏辭職。賜例批。
정조 2년 · 강
兵曹判書李徽之上疏辭職。賜例批。
정조 2년 · 강
命茂朱 璿閣雨漏處。令地方官參奉眼同修改後狀聞。
정조 2년 · 목
宗簿寺啓言。今番雨水後。茂朱赤裳山城 璿源閣前後面雨漏處修改。依下敎。令地方官及史閣參奉。眼同修改後狀聞事。請分付該道監司。允之。
정조 2년 · 목
予曰。 惠慶宮。以暑症方靡寧。膈氣上升。煩熱且劇。至於粥水剌。不得善進。極爲焦悶。國榮曰。諸般症候。若是不輕。伏不勝憂慮。予曰。奉朝賀近日有病。頗危重云。故自聞此報。晝夜用慮。有此靡寧之候。尤切悶迫。國榮曰。令醫官議定湯劑似好矣。予曰。吳道烱康命吉入侍。予曰。 惠慶宮氣候。以暑症靡寧。膈氣上升之候方若。煩熱之症兼發。水剌不得進御。有何當劑之可用者乎。道烱田。此是暑氣壅滞之候。淸暑六和湯。加羌活川芎 進御。則爲穩當矣。予曰。膈氣上升之症。最是切悶。六和湯不過治暑之劑。亦有利於降氣者乎。道烱曰。本方中黃連藿香。不但治暑。可以旋斡氣度。連進四五貼。則膈候自可快解矣。予曰。 惠慶宮進御淸暑六和湯。加羌活川芎各一錢。五貼製入。予曰。今日取才。入格幾何。國榮曰。試記姑未修正。故未知幾人入格矣。
정조 2년 · 강
養志堂告 動駕。氷禧殿親祭 香祝。命親押。
정조 2년 · 목
因香室受押單子。有是命。
정조 2년 · 목
國榮曰。 惠慶宮湯劑 進服後。膈候及煩熱之候。亦何如。予曰。姑無顯減矣。國榮曰。水剌 進御多寡何如。予曰。膈滯之候。尙未降解。故不得善進矣。國榮曰。諸醫皆以爲。六和湯連爲 進服。則漸次差減云矣。予日。昨日御將事。可謂寒心。欲知取才擧案之爲幾何。使之知入。則何時下敎。而最晚始入。已極稽忽。且聞取才之時。多有招謗之事。立法之初。有何如此駭聽之擧乎。爲人之儱侗。曾所稔知。事事顚錯。實難一味容貸矣。國榮曰。擧案之最後知入。往來之際。自致遲滞矣。
정조 2년 · 강
差下公州牧按覈御史鄭志儉。
정조 2년 · 목
敎曰。副校理鄭志儉。公忠道公州牧按覈御史差下。當日辭朝。
정조 2년 · 강
召見來待玉堂鄭志儉于誠正閣。
정조 2년 · 목
予曰。今見公忠道臣密啓。事情虛實。源委有無。姑不可詳知。而所謂徐命完者。旣已告變。則事當先爲發問於命完。而以道臣密啓觀之。尹哥孟哥之窮凶絕悖之說。狼藉無餘。其他怨國之說。必將不一而足。下去之後。詳細究覈。以期得情。其餘于連發捕者。亦必隨捕隨聞。初再招辭。先爲啓聞。而御史則今日內發程。待朝家指委上來也。
정조 2년 · 강
召見承旨洪檢。校理沈念祖于誠正閣。
정조 2년 · 목
予曰。向因紛撓。中原事情。未及詳聞矣。書狀聞見錄之外。有何可聞事耶。念祖曰。別無可聞事。而乾隆則蓋是英主。近因年老。政令事爲之際。間多苛酷而嚴峻。故人皆以此不安矣。予曰。中州之人物何如。念祖曰。所尙者城池甲兵。所重者浮屠貨利。甚至 大成殿廊。便作街童遊戲之場。簷廡荒頹。庭草茂沒。而未貝一介責衿之在傍守護。而或逢江南人之能文者。則雖在薙髮。識見贍博。言辭端雅矣。
정조 2년 · 강
罷御營大將李漢膺職。
정조 2년 · 목
敎曰。御將事。不槪於意者久矣。誠以數遞爲悶。迄今含容。大抵儱侗不事事。愈往愈甚。若是不已。御營一局。其可廢而後已。寧不寒心。至於昨日問啓事。猶是細事。而有薦騎士之特命取才。設施本意果何如。而行之之初。事多招謗。諸凡駭聽之事。不一而足。又如齋日。非特敎而用棍。亦犯近日飭令。而不識不知。此皆不足責也。然一味例勘。殆近兒戲。御營大將李漢膺罷職。
정조 2년 · 강
以徐有防李養鼎爲分承旨。金光國爲分副總管。
정조 2년 · 목
政院啓言。再明日 影幀移奉時。分承旨及分兵曹總府堂郞。預爲差出。然後可以擧行矣。敎以。依近例口傳差出。
정조 2년 · 강
命訓將具善復。兼察御將。
정조 2년 · 목
政院。以御將罷職事命下矣。不可無一時總察之人。啓稟。敎以。訓鍊大將兼察。
정조 2년 · 강
拿尹昌鼎等。
정조 2년 · 목
敎曰。觀此公忠監司密啓狀本。雖以鎭物之意。只命御史按覈。狀啓中請捕三人。不可無囚繫之擧。尹昌鼎尹文淵尹守德。竝令該府拿來囚。以待決末。
정조 2년 · 목
予曰。雨勢如此。雨傘許入事分付。予曰。直赴中再次無分人有四人。今番六技。若不得入格。則削科必矣。誠爲矜惻。每當殿試。以此爲第一悶事。國榮曰。六技一中之規。可謂歇之又歇。豈有不中之理乎。必無是慮矣。
정조 2년 · 강
御春塘臺。行文武科殿試。文試讀券官鄭弘淳李徽之金鍾秀。對讀官李秉模柳戇洪檢蔡弘履。武試考官徐命善具善復洪國榮。參考官吳載紹李在學具明謙李長爀。
정조 2년 · 목
具翼善冠袞龍袍。乘輿出協陽門。詣春塘臺陞座。予曰。儒生及武擧子。皆令整齊。予曰。儒生之行不趨蹌。坐不各處。誠甚駭然。試所承旨出去。各別指揮。俾皆整齊也。命徽之鍾秀。書義利策題懸之。予曰。四貫革立之。武擧子皆令發矢。予曰。軍兵食代。禁軍只三番待令。予入幄次。少頃還座。予曰。文所試官班行。全然一空。事甚駭然。命官外諸試官一竝推考。予曰。試記催促修入。承旨徐有防曰。御覽試記。不善修整。屢勤下敎。請兵曹判書李徽之推考。從之。承旨李義翊曰。訓鍊院差備官之擧行。全不成樣。不能檢飭之該院諸堂。請竝推考。從之。予曰。試射旣畢。御前環衛依例爲之事。分付宿衛所。予曰。儒生呈券爲幾何。知奏。還奏曰。受券爲六十餘張云矣。予曰。待試券畢捧後。當於便殿科次矣。予降座乘與。由協陽門還內
정조 2년 · 목
予曰。自昨夜忽有感氣。大段失音。可悶。國榮曰。終日冒風。浸昏還內故。似有感候矣。予曰。試券易書盡爲之乎。國榮曰。盡爲易書故。試所承旨。方來待於閤外矣。予曰。直赴人五十餘人。盡爲入格。甚可幸也。國榮曰。今皆入格。不勝奇幸。予曰。科次入侍。卿亦同入也。
정조 2년 · 강
行文科殿試科次于誠正閣。
정조 2년 · 목
予曰。昨日曳白爲幾何。承旨鄭民始曰。三十餘張矣。弘淳曰。許多儒生。幾皆呈券。曳白之數。若是不多。誠可貴矣。予曰。鄕外儒生赴試者甚多云。卿等須精詳考覽。無遺實才。多取鄕儒好矣。試官鄭弘淳曰。昨日還宮後。所捧試券。何以爲之乎。予曰。讀券官一人分考。予曰。試券幾何考之乎。弘淳曰。幾皆畢考矣。予曰。當取幾人乎。弘淳曰。似不可減四五人矣。予曰。無已多乎。試官李徽之曰。合九慶大庭試。只取五人。尙云少矣。予曰。封䌤官及査同官皆令入來。仍坼榜訖。予曰。居首崔粹翁誰也。弘淳曰。故相臣崔奎瑞之族。而素有文名矣。予曰。之次諸人亦皆何如。弘淳等曰。皆實才矣。命對讀官。讀奏直赴試券。竝皆科次。敎曰。直赴外入格儒生待令。予曰。新恩皆爲來待乎。又曰。連爲催促來待。予曰。禮曹佐郞改差草記。以允下擧行事分付。
정조 2년 · 강
命文武科放榜。今十五日擧行。
정조 2년 · 목
敎曰。連値國　忌。十六日端怱臺　陸幸內試射相値。文武科放榜。　陵幸前更爲擇日以入。○禮曹啓言。文武科放榜。更爲推擇。則今月十五日午時爲吉。請以此日時擧行。允之。
정조 2년 · 강
命大閱。晦初間擇入。
정조 2년 · 목
兵曹。以親行大閱之禮。何間擧行啓稟。敎以。以晦初間擇日入之。
정조 2년 · 강
大司諫李致中上疏懲討。仍自引。賜批。
정조 2년 · 목
疏略曰。伏念治逆之法。必鋤其根柢。破其窩屈然後。可免蔓草難圖之患。而至如龜柱之巨慝。至今容息覆載之間。則其可曰國有法而君有臣乎。前後臺臣。論之盡矣。或伏閤而爭之。合辭而陳之。愈久而不知止者。誠以禍根未拔。危機尙凜故也。殿下明知其三司之所爭。而一味勒允。許久相持。爲臣子者。孰不抑塞而悶欝也哉。伏願亟從三司之請焉。臣院啓中。不幸有與臣爲同堂之親者。前後臺臣之若臣者。雖外黨遠戚。輒皆陳疏自列。多蒙曲副。況同堂之近親者乎。私義難安。短章自引。乞治臣罪。批以。首陳事處分。予豈無意也。
정조 2년 · 강
司諫呂善享陳疏避嫌乞遞。仍懲討。賜批。
정조 2년 · 목
疏略曰。日昨庭賀。徑先退出。至以朝儀之顚錯。特勤三司問備之命。宜卽辭避。而循例傳啓。恬若無事。退而自省。則臺體之壞損。已無餘地。略陳短章。以辭自劾。乞削臣職。目下義理。有難泯默。敢此陳焉。噫。前後亂逆。求其根柢窩窟。則龜柱是已。在庭之臣。齊聲討之。伏閤爭之。兪音尙勒。天討不行。尙令假息於覆載之間。國何以得明。賊何以知懼。伏願以洩神人之憤焉。批以。所陳當留念矣。
정조 2년 · 강
正言尹得孚疏陳避嫌。乞施譴削。仍懲討。賜批。
정조 2년 · 목
疏略曰。臣以不參尹弘烈拿鞫之啓。輒被儒臣之啓罷。繼遭諫長之疏斥。其不可仍因冒居決矣。且本院連啓中。有尹得毅遠竄之請。臣與尹得毅爲寸外疏族。而臣前旣不參尹弘烈之啓。今於尹得毅之啓。忽又隨參。則是前後兩截中者耳。乞施譴削。噫。賊臣龜柱之當誅。不誅亦已久矣。其窮凶極惡之狀。亦殿下之所俯燭也。尙此容貸於覆載之間。草不鋤根。川不塞本。滋蔓隤決。勢所必至。果然量翼★(金+奕)三賊出矣。雖幸三賊伏法。而惟彼元惡。偃息自如。亂逆之誅。不可以少緩。伏願亟允三司之啓。快正王法焉。批以。首陳事處分。予豈無意也。
정조 2년 · 강
正言李泰永。以母病陳疏乞遞。批許救護。
정조 2년 · 강
持平洪履健陳疏避嫌乞削。仍懲討。賜批。
정조 2년 · 목
疏略曰。臣日昨庭賀。徑先退出。致勤三司諸臣問備之敎。宜卽引避。而循例傳啓。有若無事者。反而自省。則臣之罪大矣。乞削臣職。噫。亂逆層生。至於今番量翼★(金+奕)三賊而極矣。治逆之法。絕其根柢。破其窩窟。使賊子知所懲畏。而殿下寬恕大過。如龜柱巨慝大憝。尙令假息。齊聲之討伏閤之啓。兪音未下。輿情莫洩。從今以往。誰復爲殿下言者乎。惟願特從臺請焉。批以。所陳當留意矣。
정조 2년 · 강
御熙政堂。召見新恩。
정조 2년 · 목
予曰。新恩次第進伏。崔粹翁進前。予詢姓名。予曰年幾何。粹翁曰。四十五矣。予曰。策工幾何爲之乎。粹翁曰。堇做百餘首矣。命洪柱翼進前。予詢姓名。予曰年幾何。柱翼曰。五十三矣。予曰。誰之族乎。柱翼曰。別無立朝顯族矣。承旨洪國榮曰。此是東伯之戚矣。命閔師宣進前。予詢姓名。命趙景逵進前。予詢姓名。予曰年幾何。景逵曰。三十二矣。命李得休進前。予詢姓名。予曰年幾何。得休曰。四十八矣。予曰。策工幾何。得休曰。二十餘首矣。予曰。今番科作。果皆善作矣。國榮曰。五新恩皆是實才云矣。承旨鄭民始曰。策文如非實才。則不可堪當。
정조 2년 · 강
遞大司諫李致中。司諫呂善亨。持平洪履健。獻納李昌漢。
정조 2년 · 목
敎曰。許久闕啓。有情勢及陳疏引避人員許遞。今日政差出。又敎曰。新除授臺諫。待下批牌招察任。
정조 2년 · 목
予曰。吏判入侍。予曰。今番科擧。可謂取實才矣。鍾秀曰。外間物議。亦以爲然矣。予曰。今番直赴人洪樂彬。與知申西伯。大有異焉。知申及西伯。其所履歷。皆戚聯前事。至於此人。則戚聯後初出身也。予意雅不欲使戚里。任三司等淸要之職。而此人登科前旣經四品。又有陞敍之命。仍爲加資。似無妨乎。卿意則以爲何如。鍾秀曰。旣經四品。則今爲加資。實甚便好矣。予曰。外人之未諒予意者。無或以爲太驟乎。鍾秀曰。豈有謂之太驟者乎。
정조 2년 · 강
命前郡守洪藥彬。通政下批。
정조 2년 · 목
敎曰。前郡守洪藥彬。與知申西伯。大有異焉。此乃戚聯後初出身也。似不可責之以三司等淸要之職。況曾經四品。又有陞敍通政下批。
정조 2년 · 강
罷黜博川郡守李光浹。
정조 2년 · 목
吏曹。以光浹身病呈狀。啓請罷黜也。
정조 2년 · 강
有政。吏曹判書金鍾秀。參議李秉模。兵曹判書李徽之。參知李世奭進。
정조 2년 · 목
以李性源爲同義禁。李謙彬爲務安縣監。李憲默爲博川郡守。趙英鎭爲大司諫。洪彦喆爲司諫。金東淵爲獻納。洪文泳爲持平。李性源爲同知。鄭一祥爲副總管。蔡顯九吳徹常爲宣傳官。初任也。
정조 2년 · 강
命秋曹。囚金奉鎭等嚴刑得情。
정조 2년 · 목
刑曹。以罪人金奉鎭李千奉啓請加刑。竝敎以。依判付。各別嚴刑得情。
정조 2년 · 목
予曰。卿叔父之特爲陞資。意有在矣。傳敎已言之。而與卿及西伯有異也。旣是戚聯後初出身。則其在自家處義。似不當歷揚於淸要之職。予亦體諒故耳。國榮曰。聖敎誠然矣。戚里之歷掦淸要。本非美事。特垂體諒。不勝感幸。予曰。赴擧守令及差使員守令。催促下送。予曰。大閱取稟草記入之。故擇日以入事下敎。而親行閱武。事體重大。各營將臣。豫令團束軍校。隸習其擧行節目然後各軍門當依其節目。以爲隸習矣。予曰。年事之失稔。八路皆然。將無以調濟許多蒼生。此將奈何。國榮曰。連年失稔。民生困苦。國穀漸縮。只切悶憂。予曰。湯劑近久作撤。問于諸醫。議定調理之劑。而近來脾胃甚不調故。飮食不善消下。尙有滯氣。以補脾之劑議定可也。
정조 2년 · 강
命湖西停操事回諭。
정조 2년 · 목
因洪忠監司狀啓。敎以。何待回啓。依海西例停操事。卽爲回諭。
정조 2년 · 강
陵幸時。命宿所設布帳擧行。
정조 2년 · 목
敎曰。今番　陵幸時。虎網子置之。只宿所設布帳擧行事分付。
정조 2년 · 목
國榮曰。臣等昨與諸醫議定湯劑。則諸醫皆以爲。病患旣快復。而胃氣尙有不調之候故。滯候尙存。當以補脾之劑進御爲好云故。更議其當劑。則謂以調脾白朮散。姑爲進御爲穩當云故。方煎待矣。予曰。調脾白朮散。自今日煎入。予曰。洪忠道停操狀啓。旣許所請。而他道則姑無狀請者。皆當依例擧行。而民情不以爲難云乎。國榮曰。今年失稔。八路皆同。湖西請停。出於迫不得已之事。而諸道之姑不狀請。必是不敢煩請故也。予曰。諸道年事旣知其失稔。則何待狀請。亦一體停止好矣。國榮曰。聖敎誠好矣。予曰。左承旨入侍。予曰。湖南年事何如云耶。鄭民始曰。連見臣兄書。則被災孔酷。已判歉歲云矣。予曰。大閱時節目。各別詳定磨鍊然後。可無臨時窘速之弊。節目雖出於兵曹。將臣不可不參涉相議矣。國榮曰。然矣。節目磨鍊時。臣等當與兵判相議爲之矣。
정조 2년 · 강
命今秋諸道。水陸操停止事分付。
정조 2년 · 목
敎曰。連見諸道道臣狀聞。民事可悶。豈可勞民。亦何侍狀請。今秋諸道水陸操。一竝特爲停止事。自備局三縣鈴分付。
정조 2년 · 목
敎曰。副提調持調脾白朮散入侍。予曰。湯劑入之。醫官慶絢奉進。予進御。
정조 2년 · 목
予曰。　肅廟壬申七月。己未九月。　先王朝乙卯二月大閱日記。詳考持入。
정조 2년 · 목
予曰。卽見高陽官舍圖形。則極爲狹窄。數日容接。亦必艱矣。允鈺曰。大次所。尤無可合處。甚悶矣。予曰。內軒則太狹少。挾輦槍劍等軍。無可容之勢。當以外軒爲大次矣。予曰。凡諸修理處。所入物力。皆已給之乎。允鈺曰。已磨鍊給之矣。予曰。此後　陵幸時。每當以此邑爲宿所。自畿營劃給某物。使之稍廣其官舍。俾便容接之地好矣。承旨鄭民始曰。從當分付於道臣好矣。予曰。大閱後。例爲觀武才。本司所在木。足可支用乎。允鈺曰。見存之數。足可需用。而今年綿農失稔。時存之木。今若盡用。前頭價布。若又有代錢捧納之事。則實無繼用之道矣。予曰。己未年大閱時。賞木所費爲七百同。此則甚多矣。今番則限二三同爲定好矣。允鈺曰。至於技藝。則一人兼許多技藝故。賞木之煩費。寔由於此矣。予曰。設初試抄出後。親臨試藝。則必不至雜亂。而亦可以省費矣。允鈺曰。如是則似甚簡便矣。予曰。明日　璿源殿。自內酌獻禮時祭酒。令奉常寺待令事分付。
정조 2년 · 강
命大閱來初二日定行。
정조 2년 · 목
兵曹。以親行大閱。何日定行啓稟。有是命。
정조 2년 · 강
命閱武節目。各營預各肄習。
정조 2년 · 목
敎曰。閱武日子不遠。新定節目。各營預各肄習然後。可無窘速之弊。申飭兵曹。講其合行之禮。裁古酌今。期作永久成典。
정조 2년 · 강
遣承旨。詣　元陵奉審摘奸。
정조 2년 · 목
秋久節祭在明日也。
정조 2년 · 목
國榮曰。高陽宿所大次處所。何以爲定乎。予曰。昨與戶判已爲議定矣。內軒則甚狹。以外軒將爲之矣。予曰。大閱時。守總兩營軍當止之。而諸道習操。旣皆停止。則畿民勞若。亦可悶矣。何以則爲好耶。國榮曰。守總營如非鄕軍。則行陣亦難成樣。此則不可不止之矣。予曰。然則減其元數。限三四哨上之無妨矣。國榮曰。減數則好矣。予曰。己卯年觀武才時。賞木爲七百同。而今若準此行賞。則戶曹所在之木。太不足云。予意則今番觀武寸時。設初試抄其技藝之最精者更爲試藝。以爲頒賞。則自無淆亂之弊。亦爲省費之道。卿意何如。國榮曰。若爲初試。則必無紛雜之患矣。予曰。賞木限二三百同爲之則好矣。國榮曰。限四百同爲定。則不多不少矣。予曰。此則更議爲之好矣。國榮曰。禁衛中軍。今將差出。而嘉善中無可擬之人。不可不以堂上兵使中擇擬。而係是陞擢。不敢擅擬。何以爲之乎。予曰。堂上中可合之人擬入。
정조 2년 · 강
命武科殿試時。錄名官李昌根。令該府處之。直赴朴載夏唱榜。道臣査聞後稟處。
정조 2년 · 목
兵曹啓言。今番武科殿試時。關北親騎衛朴載夏。以沒技直赴。而錄名與原啓本相左。當該錄名官。令該府處之。朴載夏則不可循例唱榜。請令道臣。査實狀間後稟處。允之。
정조 2년 · 목
予曰。兵判之所稟定者何事。國榮曰。大閱時節目。有稟定之事云矣。予曰。節目其已成出乎。國榮曰。一番經稟後。將正書入啓云矣。予曰。近來日氣頗暖。節雖晩矣。餘穀猶有可望乎。國榮曰。餘穀庶可有成實之望矣。予曰。　陵幸時攔後。今番初有之事也。各營抄出之軍。便是烏合。分伍成列之際。易致雜亂。豫令各營次知將校。各別敎習事分付。國榮曰。更當嚴飭矣。予曰。宿衛軍兵接濟之需。或無不足之慮乎。國榮曰。以關西請得之物。分棑磨鍊。則庶可需用矣。
정조 2년 · 강
陵幸時。命以總戎使率領留都。
정조 2년 · 목
兵曹。以　陵幸時。何營大將爲留都啓稟。有是命。
정조 2년 · 강
命陽城縣監洪復浩。明日辭朝。
정조 2년 · 강
召見兵判李徽之于誠正閣。
정조 2년 · 목
請對也。○予曰。大閱節目持來乎。徽之曰。持入矣。予曰。大體則好矣。徽之曰。大閱後翌日。犒饋處所。以何處定行乎。予曰。依古例以慕華館之洗馬臺擧行可也。徽之曰。經宿動駕時。凡省記。或啓　慈殿。或啓內殿。在於續典。　先王朝預先修正以入。軍號亦爲排日。預先啓下。置政院巡監軍及闕內各處入直。以動駕前受點人。至回鑾日仍爲擧行。今亦依此擧行乎。予曰。依　先朝近例。預爲入啓也。
정조 2년 · 강
命詣行官後。禁軍進陣於前作門外。
정조 2년 · 목
兵曹判書李徽之啓言。禁軍。今番則洞口內分左右札駐。而大駕詣行宮後。卽爲進陣於前作門外。似甚便好。以此擧行乎。從之。
정조 2년 · 강
命通化門外留陣。置之。
정조 2년 · 목
兵曹判書李徽之啓言。通化門外留陣。何以爲之乎。敎以。今番則置之。
정조 2년 · 강
命大閱敎場諸處書入。
정조 2년 · 목
兵曹判書李徽之啓言。大閱敎場處所。當以何處定行乎。敎以。可合諸處。自本曹書入。待下批擧行。
정조 2년 · 강
命高陽郡設布帳人家外環圍。
정조 2년 · 목
兵曹判書李徽之啓言。高陽郡宿所時。設布帳處。遣事知看番。則本郡衙舍墻外。人家連接。勢難毀撤而環圍。若於三四家外。撤籬環圍。似甚便好。以此擧行乎。從之。
정조 2년 · 강
給盈德縣囕戶恤典。
정조 2년 · 목
慶尙監司李性源。以盈德縣私奴龍乭女虎囕死馳啓。敎以。令本道恤典擧行。
정조 2년 · 강
命載寧郡守洪元爕照律。
정조 2년 · 목
兵曹啓言。載寧郡守洪元爕上番騎兵一名。以代送椎考事允下矣。洪元爕照律杖八十收贖。請公罪施行。敎以。功減一等。
정조 2년 · 목
國榮曰。應射應放軍校。殿座後。臣領率以入乎。予曰。此異於外試射。殿座後。以胡笛入之好矣。以此豫爲約束可也。予曰。今日內可以畢試乎。國榮曰。技數不多。足可畢試矣。予曰。司僕一提調入來乎。國榮曰。入來矣。予曰。瑞葱臺時有後苑調馬之例故。有入侍之敎矣。予曰。左承旨右承旨左議政兵曹判書。內試射時入侍。
정조 2년 · 강
御暎花堂瑞葱臺。行內試射。
정조 2년 · 목
予曰。今日內試射。兼行將臣試射故。特命卿入侍矣。左議政徐命善曰。聖體若何。予曰一樣矣。新舊別軍職內試射罷後。命將臣試射。試射訖頒賞。○敎曰。端䓤臺　陵幸內試射時。柳葉箭一巡。騎蒭一次試取。閑良韓鎭殷柳葉箭五中五分金尙孝四中五分竝依法典直赴殿試。出身金鼎益四中五分內乘李格。出身李炡一崔奎文。資憲李載弘尹東哲。騎蒭三中竝依法典加資。別軍職林世載。訓鍊都監知彀官出身呂從周。出身高敬吉柳葉箭三中四分竝依法典邊將承傳。閑良李雲澤金光泓。柳葉箭三中四分閑良崔廷彬。騎蒭三中賞不可濫。竝直赴會試。又敎曰。端葱臺內試射時。柳葉箭一巡。騎蒭一次試取。嘉善高景文白鳳翼。出身高衡岳。嘉善金得源。出身李仁煥李翼煥。閑良姜碩儁等。柳葉箭邊三中出身金命大金埛金光國。閑良金尙孝南允卨。折衝權應鎰。出身李新興金錫福張國維高敬吉曺潤章韓致端。閑良李仁哲等。騎蒭三中各半熟馬一匹。武藝別監金白獜。出身李晩恒崔奎文等。柳葉箭貫一中邊一中出身金尙潤崔景錫柳淡。閑良鄭弘燁。資憲李載弘。出身高龍得金繼曾李雲漢。閑良安世臣林春浹等。柳葉箭邊二中各兒馬一匹賜給。
정조 2년 · 강
重推兵判李徽之御將李國賢。
정조 2년 · 목
左議政徐命善啓言。各軍門將官宣薦窠。皆以內禁衛準朔人塡差事。旣入於節目中。則御營廳之不遵節目。以閑散出身擬送。已極駭然。而兵曹之循例入啓。亦涉不察。兵曹判書李徽之。御營大將李國賢。請竝從重推考。從之。
정조 2년 · 강
命文兼中三窠。定爲宣傳官。原窠擇差備擬。
정조 2년 · 목
左議政徐命善啓言。宣傳官之爲任。何等緊重。而銓曹拘於品限。每有苟充之弊。殊非爲官擇人之意。參上參下。雖不可減彼加此。永爲定式。而如有可合者。勿拘品限。互相陞降。不害爲隨時推移之道。且宣傳官本是無品之職。則雖非行首窠。堂上亦無不可差之義。此後則無論堂上堂下。請通融備擬之意不付。從之。敎以。卿言甚好。予亦每欲下敎者也。然宣傳官原窠。則二十一。而動駕時差備。則至於二十三之多。不特每患不足。各營傳命之時。亦甚苟艱。宜有變通之政。予意則方今經費。不可以此而加出。別窠文兼。卽無用之職也。減此補彼。亦是實政。就文兼中三窠。定爲宣傳官原窠。此則以堂上武臣未經行首宣傳官者。各別擇差。至於參下窠。則勿論參上參下。依卿所奏。如有可合者。通融備擬。如吏批引儀窠之新定式。而參上人備擬時。啓請擬望事。亦爲定式施行。敎曰。在外宣傳官改差。今日政差出。
정조 2년 · 목
敎曰。副提調持調脾白朮散入侍。
정조 2년 · 목
命讀大閱節目。予曰。小節目間。或有可改處。而大體則好矣。予曰。凡係擧行儀節。自宣傳官。至各營將校。各別肄習然後。可無臨時做錯之患。豫令申飭。國榮曰。昨日大臣有所奏。而號令時以鼓代砲。事甚得當矣。予曰然矣。當更議變通矣。予曰。宣傳官數小故。傳令之際。每患苟艱。今則又出三窠。稍成貌樣矣。國榮曰。今番宣傳官變通。善爲之事矣。予曰。文兼雖參於侍衛。便是無用之職。減此補彼。不害爲官方矣。國榮曰。減此補彼。誠爲實政矣。
정조 2년 · 목
予曰。陪箋文差使員。已皆下直乎。民始曰。姑不下直矣。予曰。當此民事方殷之時。守令之多日滯留可悶。皆令當日辭朝。卽爲還官事分付。予曰。左邊捕盜大將李邦一還宮間。右捕將兼察。待明朝牌招聽傳敎。予曰。宣傳官有闕之代。口傳差出。